text: Предстои отправянето на предложения за реформи в здравеопазването, социалното осигуряване и образованието
  Това предвижда одобреният на заседание на работодателските организации план за дейността на АОБР през второто полугодие на 2018 г. В ход на подготовка е и позиция на Асоциацията по проекта на Национална енергийна стратегия до 2030 г., както и иницииране на дебат за изготвяне и приемане на нов Кодекс на труда.
  В заседанието, председателствано от Радосвет Радев – изпълнителен председател на БСК и ротационен председател на АОБР за 2018 г., участваха ръководителите на АИКБ – Васил Велев (председател на УС), БТПП – Васил Тодоров (главен секретар), и КРИБ – Кирил Домусчиев (председател на УС), както и експерти на четирите работодателски организации. Те обсъдиха текущото състояние на социалния диалог и мястото на работодателските организации в него. Освен това, бяха обсъдени и набелязани общи позиции по текущи проекти за нормативни промени, които предстои да бъдат оповестени допълнително.